Entamez in guaud viveva ina giada in taglialaina. Quel aveva ina figlia da diesch onns cun num Anna. Anna possedeva dus giattels, ils quals ella numnava plain amur ses dus uffants. Il taglialaina n’era dentant betg adina stà in taglialaina; ed el n’aveva betg adina vivì en ina tegia paupretta sco ussa. Na, sco giuven aveva el schizunt vivì en in vair chastè e purtà il num nobel da cont Helicour. Quai tuna bain suenter ina mala midada dal destin e vus avais segiramain mirveglias, co ch’il cont da pli baud è tuttenina daventà in simpel taglialaina...

Co ch’il cont è daventà in taglialaina

Dal temp ch’il cont Helicour era in giuvenot e viveva ensemen cun ses geniturs en il chastè signuril è rutta ora ina guerra. L’inimi è penetrà en la terra ed ha destruì tut quai ch’el pudeva tiers. Er il chastè nua ch’il giuven cont viveva cun ses geniturs è daventà in’unfrenda da la guerra ed è vegnì brischà dal tuttafatg.

Ma igl è vegnì anc bler mender: Er la mamma dal cont è vegnida per la vita durant l’assagl sin il chastè ed il bab che serviva sco general en l’armada è mort en praschun suenter ch’ins al aveva accusà d’avair tradì la patria. Sinaquai ha l’inimi prendì davent tut il possess al cont Helicour che fiss stà l’ertavel legitim. Uschia steva il giuven cont d’in di sin l’auter tut persul en il mund e senza nagin possess. Sco emprim ha el tschertgà agid tar ses parents ch’eran medemamain ritgs. Ma quels avevan tema dal nov retg e n’han betg ristgà da gidar.

Tge dueva il giuven cont Helicour far uss? Sco ses bab aveva er el gì l’intenziun d’entrar en l’armada ed aveva gia emprendì da dar spada e da duvrar las armas. Ma il figl d’in ‹traditur da la patria› – sco ses bab vegniva numnà faussamain – na vuleva nagin avair en l’armada.

En tutta desperaziun è il cont sa laschà en sin in duel cun in dals accusaders da ses bab ed ha battì quel. Quai ha provocà la gritta dals amis dal victorisà, uschia ch’il cont Helicour ha stuì fugir. El è viagià tras l’entir pajais ed è arrivà in di en ina tegia d’in taglialaina. Tant per sa zuppar sco per gudagnar ses da viver è il cont restà là ed è medemamain daventà taglialaina.

Quai è pia l’istorgia co ch’il cont è daventà in simpel taglialaina.

Onns da fortuna ed ina greva frida

L’um tar il qual il cont viveva, era vaiv ed aveva ina chara e bella figlia che manava il tegnairchasa. Suenter in temp ha il cont, che sa numnava uss Fadri, maridà la figlia dal taglialaina. Da la giuvna lètg è naschida la pitschna Anna che nus avain gia emprendì da conuscher.

Ma gia curt suenter la naschientscha d’Anna è il vegl taglialaina mort. Quai ha fatg vegnir fitg trists ils geniturs d’Anna, damai ch’il vegl taglialaina era enconuschent lunsch enturn sco in um fitg brav e respectà. Ma il temp guarescha mintga plaja ed uschia viveva la giuvna famiglia en tutta solitariadad plain fortuna e cuntentientscha.

Il taglialaina Fadri gieva mintga di en il guaud a far sia lavur. La saira returnava el en la chasetta, nua che sia dunna e sia figlia pitschnina al spetgavan gia cun impazienza. Mamma e figlia avevan propi gugent il bab, perquai ch’el era adina in fitg char cun ellas. Ma er la mamma d’Anna era ina buna dunna che fascheva tut il pussaivel per che la famiglia possia viver cuntenta. Ella manava il tegnairchasa cun inschign e vegniva da far vairas miraclas cun la pitschna paja da taglialaina.

Cumbain che la dunna da Fadri saveva che ses um era atgnamain in cont – ed ella pia ina contessa – na discurrivan els mai da quai. Per l’ina perquai ch’ella na vuleva betg turmentar Fadri cun ils eveniments dolurus da pli baud; per l’autra perquai che la pitschna Anna na dueva betg vegnir a savair insatge.

Uschia han Fadri e sia famiglia vivì cuntents e ventiraivels enfin che Anna ha gì set onns. Ma lura è la mamma vegnida tut nunspetgadamain malsauna. Sia malsogna è stada talmain privlusa ch’ella è morta entaifer paucs dis. Tge greva frida per il pover Fadri e sia mattetta! Tgi dueva mirar uss dad Anna? Tgi dueva far termagls cun ella ed instruir ella cur ch’il bab gieva a lavurar en il guaud? Sch’il bab be pensava a tut quai, vegniva el mez desperà. Suenter ch’els avevan surdà la mamma charezzada a la terra è Fadri perquai restà ditg a chasa e n’aveva nagina forza d’ir a lavurar. Ma suenter in temp ha la miseria sfurzà el da puspè reprender sia lavur da taglialaina.

Anna survegn cumpagnia

Uss era la povra Anna l’entir di sul suletta ed aveva sgarschaivel lungurus. Ella fascheva tut il pussaivel per far passar il temp. L’emprim ha ella cumenzà a far urden en stiva uschia sco la mamma fascheva quai pli baud. Silsuenter ha ella legì or dals cudeschs che la mamma aveva duvrà per instruir ella. E sche l’aura lubiva gieva ella a spass en il guaud e visitava mintgatant er il bab ch’era vi da la lavur. Ma il pli savens seseva ella en in chantun fatschentada cun lavur da stgaina e pensava als bels temps cura che la mamma era anc en vita. Savens culavan lura las larmas ad ella sur las vistas giu.

Al bab faschevi mal da vesair sia figlia uschè trista e solitaria ed el ha ponderà ditg, co ch’el pudess divertir ella in zic. Ina saira è el vegnì a chasa cun dus giattels. Tge plaschair che la mattetta ha gì da questa surpraisa! Uss aveva ella cumpogns che gidavan a far vegnir pli curts ils dis. Els currivan en rudè enturn ella e siglivan suenter a la balla ch’ella fascheva rudlar per terra vi, uschia ch’il temp passava en in hui. Qua è er il bab stà cuntent da vesair puspè sia figlia legra e ventiraivla.

In bel di cura ch’il bab era puspè ì a lavurar ha Anna ditg a ses giats: «Pitschnins» – uschia als numnava ella adina – «i na po betg ir vinavant en perpeten uschia, be cun giugar mintga di. Igl è uras che vus emprendias insatge, vus essas gronds e perderts avunda». Sco sch’ils giattels avessan chapì tge che lur patruna ha ditg, han els immediat clamà «miau! miau!» e stritgà lur chaus vi dals mauns e la fatscha da la mattetta.

Sco emprim han ils giats stuì emprender da seser sidretg, uschia sco che blers chauns san far quai. Tschient giadas ha la scolasta tschentà ils animalets sin las toppas davos, ma mintga giada devan els enturn. Ma in pau a la giada han els tuttina emprendì da seser sidretg, schebain a l’entschatta cun pusar encunter la paraid. Suenter quest’emprima lecziun è suandada ina segunda, en la quala Ambra – l’auter giat aveva num Camelot – è sa mussà spezialmain inschignus.

Cur ch’il bab è vegnì a chasa ha Anna fatg demonstrar ils giats quai ch’els avevan emprendì. Il bab è stà impressiunà da questa preschentaziun ed ha ludà sia figlia per sia pazienza ed ils giats per lur inschign. E sa chapescha na han betg mo ils giats emprendì vinavant, mabain er Anna. Las sairas, spezialmain durant l’enviern, seseva Fadri savens en stiva cun ella ed instruiva novas chaussas. Ed Anna emprendeva spert e bain e fascheva megliers progress che blers uffants che van regularmain a scola.

Anna e ses giattels daventan vairs artists

Ma vulain guardar co che la dressura dals giats ha cuntinuà. Suenter ch’els avevan emprendì da seser sidretg, han els stuì emprender da tschiffar in tochet paun – l’emprim cun la bucca, suenter cun las toppas davant – e manar il paun cun quellas en bucca. Ed igl era propi in plaschair da vesair, cun tge inschign ch’ils giats faschevan quai.

«Uss vuless jau che Ambra giaja sin trais toppas», ha Anna cuntinuà, «e fetschia sco sche tschella fiss malsauna.» E propi: Schebain ch’il giat era saun e salv, è el chaminà tras la stiva sin trais toppas sco Anna aveva ditg. «Bravo! Quai has ti fatg fitg bain!», ha Anna ludà el. «Ma uss vuless jau che Camelot gioghia il chaval e ti Ambra il chavaltgader.» Ed immediat èn ils dus giats chavaltgads tras las stiva sco sche quai fiss la pli normala chaussa dal mund. Uschia ha Anna mussa als giattels in tric suenter l’auter, e pli blers ch’els savevan, e pli grond gust ch’ella aveva d’anc mussar plirs.

Suenter che quai era ì in temp uschia, na saveva Anna tuttenina propi betg pli tge novas chaussas instruir. Ella ha ponderà ditg e lung, e la saira cur ch’il bab è vegnì a chasa ha ella ditg: «Ussa sai jau, tge che jau vuless anc mussar als giats: Els duain emprender da betg pli far chatscha suenter ils utschels. Gia bleras giadas hai jau fatg zacras cun Camelot ed Ambra; ma adina puspè han els purtà a chasa novs utschels, quai che ma fa mintgamai vegnir fitg trista.»

«Bun», ha il bab ditg. «En sasez fissi ina buna chaussa, da pudair dressar ils giattels da laschar star ils utschels. Ma jau na crai betg, chara Anna, che quai saja pussaivel. In animal, ed en spezial in giat, na po betg simplamain snegar sia natira. Ti pos bain empruvar, ma jau na crai betg che ti vegnias ad avair success.» Ma Anna n’ha betg sa laschà starmentar, e suenter bleras emprovas e stentas ha ella propi dumagnà ils giats uschè lunsch ch’els han laschà en paus ils utschels.

Sche Anna deva per exempel da magliar a las columbas, pudevan quellas piclar il graun schizunt en vischinanza dals giats; e mai che lezs avessan empruvà da tschiffar ellas! Quai era propi in bel mirar: schebain selvadis da natira, giaschevan Camelot ed Ambra mintgamai tut quiet e paschaivel per terra, entant che paslers, sturnels, puppencotschens e fringhels sgulavan e tschivlavan enturn els. Anna guardava perquai leda e cuntenta sin ses dus giattels ed aveva plaschair che sias stentas avevan purtà fritgs. Er il bab era tut surstà che Anna aveva gì in tal success cun sia pazienza e premura ed ha ditg ad ella: «Qua vesas ti, mes char uffant, quant lunsch ch’ins po arrivar cun exercizi e premura. Sche mo tut ils umans faschessan quai uschia gia da pitschen ensi! Lura stessi meglier cun bain inqual chaussa en il mund, e blers umans n’avessan betg da suffrir e patir uschè bler.»

Ma co era Anna propi vegnida da dressar Camelot ed Ambra ch’els laschavan star mintga utschellet en lur vischinanza? Quai è pelvaira stà ina gronda e stentusa lavur ed Anna ha stuì admonir bleras giadas ils giattels da betg stender or las griflas e vulair tschiffar ils animalets. L’emprim aveva il bab tschiffa en il guaud intgins utschels cun in latsch e purtà quels ad Anna. Lezza als ha mess en in chaset e plazza quel en vischinanza da Camelot ed Ambra. Ma Anna steva adina daspera per als pertgirar. Uschespert ch’in utschè vegniva en vischinanza dal giatter, pruvava in dals giattels d’al tschiffar. Ma alura auzava Anna la vusch ed al admoniva da laschar en paus l’utschè. Suenter in temp na duvrava Anna gnanc pli auzar la vusch. Sch’in giat stendeva or las griflas en direcziun dals utschels, guardava ella pitgiv – e gia tirava il giattel enavos sia toppa. Ed in pau pli tard pudevan ils utschels gia sgulatschar libramain en stiva e s’avischinar als giats senza che quels avessan fatg ad els la minima chaussa. Anna ha gì grond plaschair da quai, ed er ses bab l’ha ludà per sia perseveranza.

Ma vegnivan ils giattels uss er a laschar en paus ils utschels selvadis or en il liber? U vegnivan els vinavant a vulair chatschar quels sco che giats fan quai per ordinari? Per chattar or quai, ha Anna decidì da far in’emprova cun ses dus giattels. Ella ha avert l’isch ed è ida cun Camelot ed Ambra or davant chasa. Là ha ella cumenzà a sterner mieulas-paun; ma per tema dals giats tegnevan ils utschels distanza. Ussa ha Anna purtà or en il liber ils utschels ch’eran en il chaset, e cur ch’ils utschels selvadis han vis che quels piclavan las mieulas er en vischinanza dals giats, han er els pers lur tema. Tge plaschair per Anna da vesair, co che tut ils utschels pudevan s’avischinar uss als giattels, senza esser en privel! Bain guardavan ils giats in sin l’auter e devan er egliadas ad Anna – ma ils utschels laschavani en paus, ed Anna na duvrava far nagut pli per tegnair a mastrin els.

Fadri vegn malsaun

Ma il plaschair e la fortuna dad Anna n’èn betg stads da lunga durada. Pertge ses bab Fadri è vegnì grev malsaun ed ha stuì star en letg. Senza nagina lavur ed entradas han Anna e ses bab stuì viver en povradad e miseria. Ma stuair patir fom e betg avair il pli necessari n’era per Anna gnanc il mender da tut; bler pli mal faschevi ad ella da vesair co ch’il bab pativa. Ed er quel era plain tema, sch’el pensava da forsa stuair murir: tge dueva lura daventar cun sia povra Anna?

Auter ch’il medi nagin che vegniva a visitar il malsaun. U bain, da temp en temp vegniva in um che Anna n’enconuscheva betg e dal qual ella na sa fidava betg propi. Ma tuttina deva quest um mintgatant daners a ses bab, uschia ch’els pudevan puspè cumprar ina chaussa u l’autra.

Da cuntinuar cun la dressura dals giats n’aveva Anna nagin tschaffen pli; ma il bab la rugava da temp en temp da tuttina far ina pitschna producziun. Damai ch’ella pudeva far uschia in plaschair a ses bab, era ella gugent pronta da sa preschentar cun Camelot ed Ambra. Ma il bab na vuleva betg be vesair ils dus pitschens artists per distracziun. Cun animar Anna da cuntinuar cun ils exercizis aveva el anc ina tut autra intenziun. Forsa – uschia pensava il bab – pudeva sia figlia schizunt gudagnar ses da viver cun questas producziuns, sch’el avess da murir in di.

E propi è il bab vegnì di per di pli flaivel ed il medi na saveva prest betg pli tge far. Qua ha Fadri clamà sia charezzada figlia sper ses letg. «Mes char uffant», ha el ditg. «Jau crai ch’jau stoppia murir. Ed jau sun fitg trist da laschar enavos tai tut persula. Ma cun agid dals giattels che ti has dressà uschè bain, vegns ti segiramain a pudair gudagnar tes da viver. Mia chara Anna, cur che jau sun mort sche prenda tes giattels e va or en il mund tar la glieud bainstanta. Dumonda mintgamai da pudair far ina producziun cun tes giattels. Uschia vegns ti segiramain a gudagnar avunda per pudair cumprar il pli impurtant. Quai giavisch jau a tai da tut cor.» «Ed anc insatge», ha il bab cuntinuà e dà ad ella ina cuverta. «Questa busta cuntegna documents che ta pon esser nizzaivels in di. Ed ella cuntegna er in purtret da tes tat.»

Cun larmas en ils egls ha Anna prendì la cuverta ed embratschà ina davosa giada ses char bab, avant che quel è sa durmentà per adina. Dapli ch’in di ha Anna veglià plain tristezza ed anguscha sper la bara da ses bab. Alura è il medi vegni e l’ha gidà da preparar tut. El ha tramess in pèr persunas ch’han mess en il vaschè il bab e surdà el a la terra. Suenter la sepultura era la mattatscha puspè persula cun sia tristezza ed ella ha bragì dis a la lunga. Per fortuna aveva Anna ses dus giattels ed ils utschels che la confortavan.

Suenter in pèr dis è arrivà l’um ch’aveva visità da temp en temp ses bab. «Per ils daners ch’jau hai dà a tes bab», ha el ditg, «prend jau uss cun mai las mobiglias e tut la rauba da valita che sa chatta en chasa.» Cun quests pleds ha el chargià tut sin ses char ed è i per ses fatg, laschond enavos la povra mattatscha ed ils dus giattels en la chasa vita. Anc ina davosa notg ha Anna passentà en la chasetta da ses bab; suenter ha ella prendì ses dus giattels ed è sa messa sin via viador en il mund.

Viador en il mund

I gieva vers la fin d’atun e l’aura era bletscha e fraida. Da temp en temp pluvevi e suflava talmain ch’Anna stueva interrumper ses viadi e tschertgar ina susta. Il viadi n’aveva pia betg gist cumenzà bain. En pli na saveva Anna betg propi nua ch’ella dueva ir. Ma la mattatscha è sa regurdada dals pleds da ses bab ed ha tschiffà nov curaschi.

Uschia è ella chaminada tut il di ed è arrivada la saira tar ina chasa da purs. Anna ha spluntà vi da la porta e dumandà da pudair star sur notg. Ma ella ha survegnì per resposta ch’ins na verteschia nagin batlegim e na laschia entrar nagins povers en chasa. Per fortuna ha almain la pura gì cumpassiun cun la mattatscha, ha dà ad ella ina fletta-paun ed ina veglia cuverta e laschà durmir ella sin il ladritsch. Anna ha partì ses letg cun ils dus giattels, e damai ch’ella era fitg stancla dal viadi, è ella sa durmentada dalunga ed ha durmì stagn e bain.

Avant da partir l’autra damaun è la pura che pareva d’esser ina chara e buna dunna vegnida tar Anna. Vesend ils dus giattels ha ella dumandà la mattatscha daco ch’ella prendia cun sai quests dus animalets. Anna ha raquintà ch’ils giattels sajan per ella sco ses dus uffants e ch’els sappian en pli far da tuttas sorts trics. La pura ha vulì vesair quai ed è stada talmain intgantada ch’ella ha er clamà natiers ses um ed ils uffants. Tranter ils uffants sa chattava in mattatsch da sis onns. Vesend l’inschign dals giattels ha el immediat clamà: «Quests giattels stoss jau avair!»

Il pur, endisà da dar al mattatsch tut quai ch’el vuleva, ha dumandà Anna d’als surlaschar in dals giattels. Ma Anna ha ditg che quai na vegnia ella mai e pli mai a far. Qua ha il pur pretendì ch’ella stoppia dar in giattel per pajar il quartier da notg e vuleva, ensemen cun ses figl sfarfatg, schizunt prender davent in giattel cun forza. Per fortuna è la buna pura sa messa tranteren ed ha pudì impedir quai. Spert è Anna idea per ses fatg ed ha da quel di davent dà bain adatg da betg pli raquintar da memia da ses giattels. Ella ha laschà vegnir endament ils pleds da ses bab ch’ella duaja ir tar glieud bainstanta e pruvar là da gudagnar in pèr raps cun sias producziuns.

Plirs dis è Anna ida da vitg tar vitg ed è la finala arrivada tar ina gronda e bella villa. Qua ha ella sperà da chattar glieud da buna fai. Ella ha spluntà vi da la porta, ma en quel mument èn currids natiers dus gronds chauns ed han fatg ina canera ch’ils dus giats fissan bunamain sa spaventads. Per fortuna è bainprest vegnì in famegl ch’ha clamà enavos ils dus chauns e dumandà la matta tge ch’ella veglia. Anna ha supplitgà il famegl da dumandar ses signurs, sch’ella possia entrar e dar ina preschentaziun cun ses dus giattels per ina pitschna paja.

Ma la signuria n’ha betg vulì laschar entrar la mattatscha. Qua ha il famegl clamà Anna en la chasetta dals servients e dumandà ella da far ina producziun davant ils famegls e las fantschellas. Anna ha fatg quai e tuts han gì plaschair da vesair co che Camelot ed Ambra stevan sin duas chommas, co ch’els gievan a chaval e bler auter. Cun ils daners che Anna ha survegnì ha ella per l’emprima giada dapi sia partenza davent da chasa pudì ir en in’ustaria e durmir en in dretg letg.

L’auter di ha Anna cuntinuà ses viadi. Durant l’entir di na ha ella vis gnanc ina chasa signurila, nua ch’ella avess pudì spluntar. Ma vers saira, cura ch’ella era gia stancla morta, è ella arrivada tar in vegl chastè. Ella era gia talmain spussada ch’ella na pudeva nunpussaivel cuntinuar ses viadi. Uschia è Anna sesida sin las stgalas che manavan al chastè. Da spluntar na ha ella dentant betg gì il curaschi – ord spir tema ch’ins la fetschia puspè ir davent.

En il chastè

Entant che Anna giascheva là ed era mez desperada, è arrivà il portier dal chastè ed ha chattà la matta cun ses dus giattels en bratsch. Il bun um ha rapportà quai a sia signura ch’era barunessa. Damai che lezza aveva sezza uffants, ha ella gì cumpassiun cun la mattetta ed ha laschà preparar per ella ina dimora en l’abitadi dals servients. Gia curt suenter durmiva Anna profund e stagn e bain.

L’autra damaun ha la barunessa laschà clamar la mattatscha. Anna ch’aveva survegnì in bun ensolver dals famegls ha prendì curaschi ed è entrada tar la barunessa e sia famiglia.

Ils uffants han gì in plaschair nar da vesair la chara mattetta e ses dus giattels. La barunessa ha supplitgà Anna da prender plaz e da raquintar tgi ch’ella saja, danunder ch’ella vegnia e daco ch’ella saja sin viadi. Anna ha fatg per cumond ed ha raquintà da ses pover bab e da la chasetta en il guaud, dals dus giattels e da ses viadi. Cur ch’ils uffants han udì che Camelot ed Ambra sajan dus pitschens artists, han els immediat vulì vesair tge ch’els sappian far. Er il barun e la barunessa han gì mirveglias ed han supplitgà Anna da dar ina pitschna producziun.

Qua ha Anna fatg seser sidretg ils giattels, ha laschà pigliar els pitschens tocs paun, ha fatg ir els sin trais toppas ed a chaval in sin l’auter ch’igl era in bel mirar.

Ils uffants han gì in grond daletg da vesair tut quai, ed er il barun e sia dunna han fatg applaus e gratulà ad Anna per ses grond inschign.

«Vegni!», ha Anna ditg si per ses giattels. «Ussa giascha Ambra giun plaun sco sch’ella durmiss, e Camelot splunta ad ella sin il frunt, enfin ch’ella sa dasda.» Immediat han ils giattels fatg per cumond. Camelot spluntava e spluntava cun la toppa, ma Ambra fascheva sco sch’ella durmiss. Suenter in mument è ella sa dasdada ed ha cumenzà a giugar cun Camelot. E puspè han tuts stuì rir e fatg bravo.

«Ils umans sautan cur ch’els èn alleghers – e tge fan mes dus giats?», ha Anna cuntinuà. Qua en Ambra e Camelot lavads sin las chommas davos ed han cumenzà a sautar tras la stanza tar la melodia che Anna chantava. Uss n’èn ils uffants dal barun e la barunessa betg pli stads da tegnair; els han gì in tal plaschair da tut quai ch’er els han cumenzà a siglir e sautar per la stiva enturn.

Suenter ha Anna dumandà d’avrir il chaset dal pitschen utschè canarin che sa chattava en in chantun da la stanza. L’emprim han ils uffants gì tema e na vulevan betg far quai. Ma Anna ha empermess ch’i na vegnia a capitar nagut a l’utschè, ed uschia èsi er stà: l’utschè sgulatschava tras la stanza e sa platgava per terra, s’avischinava mintgatant schizunt als giattels, ma quels na han stendì or gnanc ina giada la toppa per pruvar d’al tschiffar.

Suenter ch’els avevan vis tut questas chaussas mirvegliusas han il barun e la barunessa dumandà Anna, co ch’ella saja stada buna da mussar tut quai als giattels. Anna ha raquintà sco giavischà ed ha impressiunà fitg il barun e sia dunna cun sias bunas ideas, ses inschign e sia moda da tractar ed instruir ils animalets. Sinaquai ha il barun gì interess tge che Anna sezza haja tut emprendì. El ha laschà leger ella or d’in cudesch e tschentà da tuttas sorts dumondas. Adina pudeva Anna respunder per sia cumplaina cuntentientscha ed ha uschia passà quest examen cun bravura.

Uss na vuleva Anna dentant betg tegnair si pli ditg la famiglia dal barun ed è sa preparada per sa metter puspè sin viadi. Ma ils uffants han cumenzà a cridar e na vulevan tuttavia betg che la mattetta ed ils dus giattels giajan per lur fatg. Er il barun e la barunessa avevan serrà en lur cor la chara mattetta e l’han dumandà da restar tar els en il chastè. Anna ha laschà vegnir endament ils pleds da ses bab ed ha vis ch’ella era qua tar buna glieud. Gugent ha ella dà tiers da restar per in temp en il chastè.

Damai che Anna abitava uss en il chastè, ha la barunessa laschà preparar per ella ina chombra e vestgir ella en ina bella rassa ch’ella veseva or sco ina pitschna signura. Anna ed ils dus uffants èn prest daventads buns amis, giugavan ensemen ed instruivan in l’auter da leger e scriver. Ch’ils giats avevan er plaschair da viver en il bel chastè sa chapescha da sasez, e suenter mintga producziun survegnivan els in bun toc charn da magliar.

Damai ch’il barun e sia dunna han vis che Anna fascheva bels progress, han els laschà prender part ella a la scolaziun da lur uffants, uschia ch’ella ha pudì emprender novas linguas e bleras autras chaussas da niz. Ma er Anna ha pudì mussar insatge. Lucy, la figlia gronda dal barun, la ha numnadamain dumandà da gidar ella a dressar ils giattels ch’ils uffants avevan survegnì. Gugent ha Anna fatg quai e tut a dascus han ellas preparà ina bella producziun cun tut ils giats e giattels. Suenter in temp hai dà ina gronda festa sin il chastè cun blera glieud da lunsch e da manaivel. Per gronda surpraisa e plaschair da tuts han Anna e Lucy laschà siglir e sautar ils giats e far anc bleras autras chaussas mirvegliusas. Il barun e sia dunna na savevan strusch chapir co che Anna haja pudì instruir Lucy uschè bain. Ed els han vis ch’igl era stà bun da prender si Anna tar els en il chastè.

Anna, la contessa

In di, cur ch’il barun discurriva cun Anna davart ses geniturs, ha el dumandà: «Na has ti propi nagut che regorda a tes geniturs? Forsa ina brev, in maletg u in’autra regurdientscha?» Qua ha Anna laschà vegnir endament la busta che ses bab aveva dà ad ella avant sia mort. Spert è ella ida per quella en sia chombra ed ha l’emprim mussà il purtret da ses tat. «Tge?», ha ditg il barun tut surstà, «quai è gea il cont Helicour, l’anteriur general! E quel duess esser stà tes tat?» Ma il barun ha scurlattà il chau e ditg: «Quai n’è betg pussaivel, quai sto esser in sbagl.»

Qua ha Anna dà la brev sigillada che ses bab aveva laschà enavos ed ella. Tge surpraisa per il barun, cura ch’el ha avert quella e pudì leger che Anna era propi la descendenta dals conts da Helicour! Il prinzi regent discurriva adina puspè plain admiraziun dals conts da Helicour e deplorava fitg lur destin disgrazià durant ils onns da guerra e l’accusaziun nungiustifitgada. Damai ch’il barun era in bun ami dal prinzi, èsi stà simpel per el, da persvader il regent che Anna saja la possessura legitima dals bains dals da Helicour ch’eran vegnids confiscads da sias uras. Uschia è la mattetta da giattels, sco tuts la numnavan, daventada d’in di sin l’auter ina ritga contessa e possessura da chastels e terras.

Ensemen cun Anna è er Lucy sa legrada zunt fitg da questa vieuta nunspetgada. Ed ella ha dumandà Anna da restar vinavant cun ella en il chastè enfin ch’ella saja creschida e possia manischar sezza ses possess. Da cor gugent ha Anna acceptà quai ed è restada ils proxims onns tar il barun e sia famiglia ch’aveva retschet uschè cordialmain la paupra mattatscha – ch’era en vardad la contessa da Helicour.

Indicaziuns bibliograficas

Rudolph Müldener. Anna und ihre Kätzchen. Leipzig 1873. Tut ils dretgs d’autur(a) / chasa editura resalvads. Ediziun epub: www.chattà.ch (2012).